**Telki község**

**Polgármestere – Jegyzője**

**ELŐTERJESZTÉS**

**Telki önkormányzat 2018. évi költségvetési rendeletének megtárgyalása**

**Az előterjesztés mellékletei**: ------

**Az előterjesztést tárgyalta**: Pénzügyi Bizottság

**Az előterjesztés elfogadása**: minősített többségű határozat

A 2018. évi költségvetés tervezés előkészítését a 2011. évi CXCV. Államháztartási törvény (ÁHT.), a 368/2011. (XII.31.) kormány rendelete (ÁHT végrehajtási rendelete), valamint a 2011. évi CLXXXIX. önkormányzati törvény (Mötv.) alapján készítettük el.

Az államháztartási törvény rögzíti az önkormányzat költségvetési rendeletének tartalmára vonatkozó előírásokat. A hivatkozott jogszabály előírásain túl elsősorban a helyi önkormányzatokról szóló törvény és az ágazati jogszabályok az irányadók arra vonatkozóan, hogy mit kell tartalmazni az önkormányzat költségvetési bevételeinek és kiadásainak, ugyanígy a költségvetési szervek költségvetési bevételeinek és kiadásainak.

Az előterjesztés mellékletét képező táblázatok és az önkormányzati rendelettervezet fentieknek megfelelően készült.

A központi költségvetési kapcsolatból származó önkormányzati forrásokat és a részesedés rendjét minden évben a költségvetési törvény állapítja meg. Az Országgyűlés Magyarország 2018. évi központi költségvetéséről szóló 2017. évi C. törvény 2. melléklete a helyi önkormányzatok működésének általános támogatását, a 3. melléklet a helyi önkormányzatok kiegészítő támogatásainak területét, mértéket határozza meg.

Az önkormányzatok éves költségvetésének forrását – az önkormányzati-intézményi helyi bevételek, átvett pénzeszközök, támogatásértékű bevételek mellett - a törvényben szereplő források képezik.

Az önkormányzatok számára az államháztartásról szóló 2011. évi CXCV. törvény 24.§ (3) bekezdése alapján „A jegyző által előkészített költségvetési rendelettervezetet a polgármester a központi költségvetésről szóló törvény hatályba lépését követő negyvenötödik napig nyújtja be a képviselő-testületnek.” Fenti jogszabályra hivatkozva előterjesszük Telki Község Önkormányzatának 2018. évi költségvetési rendeletének tervezetét.

Telki Község Képviselő-testülete a **137/2017. (XI. 30.) Öh.** számú határozatával elfogadta Telki Önkormányzatának 2018. évi költségvetésének koncepcióját.

Telki Önkormányzatának 2018. évi költségvetéséről szóló előterjesztés mellékletét képező helyi önkormányzati rendelettervezet tartalmazza a helyi önkormányzat költségvetési bevételeit és költségvetési kiadásait előirányzat csoportok, kiemelt előirányzatok szerinti bontásban.

Tartalmazza a fejlesztési célokat, helyi önkormányzat engedélyezett létszámát, a költségvetés egyenlegét működési és felhalmozási cél szerinti bontásban, a költségvetés finanszírozásának módját (belső finanszírozás), a lakosságnak juttatott támogatásokat, szociális, rászorultság jellegű ellátásokat, az általános tartalékot, minden olyan szerkezeti elemet, amit a jogszabály előír.

A költségvetés készítésébe természetesen az intézményvezetőket is bevontuk, az államháztartásról szóló törvény végrehajtásáról szóló 368/2011. (XII. 31.) Korm. rendelet 27. § (1) bekezdése értelmében egyeztetéseket lefolytattuk, az intézmények költségvetése az általuk jelzett igények szerint és a Képviselő-testület ezzel kapcsolatos döntése értelmében készült.

A 2018. évi összevont költségvetésünkben az alábbi intézmények szerepelnek, mint az

Önkormányzat költségvetési szervei:

Telki Község Önkormányzata

Telki Polgármesteri Hivatal

Telki Óvoda

**A 2018. évi költségvetés tervezése:**

A tervezet összeállításánál az óvatosság elve érvényesült, alkalmazkodik a megváltozott körülményekhez, csak biztos forrásokkal számol.

Az Önkormányzat 2018. évre tervezett bevételeit és kiadásait a 4/2013 (I.11.) kormányrendelet az államháztartás számviteléről 15. mellékletében meghatározott rovatrend szerint kell tervezni.

**BEVÉTELEK:**

Az önkormányzati költségvetés tárgyévi bevételi előirányzat **1 082 468 e Ft**, a 2017. évi eredeti előirányzathoz viszonyítva 12 %- kal nő.

A helyi önkormányzatok **költségvetési támogatásának** jogcímeit és összegeit az Államháztartásról és a Költségvetésről szóló törvényben meghatározott adatszolgáltatás szerinti feladatmutatók, mutatószámok alapján jogcímenként terveztük.

A 2018. évi összes támogatás eredeti előirányzat szintjén **229 412** e Ft 2017. évi eredeti előirányzathoz viszonyítva 6,3 %- kal nőtt. A részletezés az előterjesztés **4.1.1.1 számú melléklete** képezi.

Központi költségvetési forrásokból származó bevételek, az önkormányzat bevételeinek csak 21 %-át teszik ki. A feladatalapú támogatásokon belül az önkormányzati hivatal működésének, az egyéb önkormányzati feladatoknak a támogatása nőtt.

A településüzemeltetési támogatásoknál a 2016. évi országosan összesített önkormányzati beszámolókban szereplő szakfeladatonként összesített kiadások alapján kerültek meghatározásra a település kategóriánkénti átlagértékek, amelyek a települések támogatásának alapját képezték. Ez a számítási módszer településünk esetében mind a négy jogcím (zöldterület gazdálkodás, közvilágítás-, köztemető-, közutak fenntartása) esetében növekedést eredményezett.

A köznevelési feladatok támogatásai kizárólag az óvodai feladatok támogatását tartalmazzák. Ez a jogcím, ahol a támogatás fajlagos mértékének jelentős emelkedését a 2014. szeptember 01-jével elindított pedagógusi életpálya modellből adódó béremelés indokolja. A támogatások többlete fedezetet biztosít a Pedagógus II. átsorolásból adódó béremelésre és az óvodapedagógusok munkáját segítők/dajkák, pedagógiai asszisztensek, óvodatitkár) béremelésére. Az óvodai működési kiadások támogatási összegét a támogatás alapját képező gyermeklétszám változás befolyásolja, jelenleg folyamatosan csökkenő tendenciát mutat.

* 2014/2015 tanév 2014.október 1-i statisztikai létszáma:190
* *2015/2016 tanév 2015.október 1-i statisztikai létszáma:176*
* *2016/2017 tanév 2016. október 1-i statisztikai létszáma:169*
* *2017/2018 tanév 2017. október 1-i statisztikai létszáma:161*

Jelentősen változott a kedvezményes étkező gyermek létszámát figyelembe vevő bértámogatás és üzemeltetési támogatás összege.

M**űködési bevételeink** előirányzatát képezik az alaptevékenységgel kapcsolatos intézményi ellátási díjak, kiszámlázott szolgáltatások és azok ÁFA bevételei, bérleti díjbevételek.

Az önkormányzat működési bevételét növeli az ÉDV bérleti díj felszámított áfa-ja.

**Közhatalmi bevételek**

Önkormányzatunk működését nagyban befolyásolja a helyben képződő adók teljesítése: az iparűzési adó, telekadó, építményadó, valamint az idegenforgalmi adó. Tervezésre került a helyi adókkal kapcsolatos pótlékok, bírságok.

Az adóbevételeket a 2018. január 1-től hatályos rendeletek szerint tervezzük.

A helyi önkormányzatokat megillető gépjárműadó átengedés mértéke 40%.

**Egyéb támogatások**

Működési célú támogatásként jelenik meg a Nemzeti Egészségbiztosítási Alaptól átvett pénzeszköz, mely a védőnői feladatok finanszírozására érkezik.

**Felhalmozási bevételek**

Bázis szinten terveztük a vízi-közmű bérleti díjának összegét. A bérleti díj után felszámolt forgalmi adót a működési bevételek között kell elszámolni, mivel az ÁFA befizetés szintén működési kiadáskén számolandó el.

**Finanszírozási bevételek**

A 2018. évi költségvetés tervezésekor 300 000 e Ft előző évi pénzmaradvánnyal számolunk. Ez megegyezik jelenleg az önkormányzat által vásárolt féléves kincstárjegy értékével. Ez az összeg változik, végleges értéke a 2017. évi zárszámadást követően kerül megállapításra.

**KIADÁSOK:**

Az önkormányzat működési kiadásai valamennyi területen átgondolva, a reális szükségletek felmérésével kelült tervezésre. Az önkormányzat és az önállóan működő intézmények működési kiadásait a tételesen számba vett költségek elemzésével terveztük.

Az önkormányzat és költségvetési szervei tárgyévi kiadásai **1 082 468 e Ft**a 2017. évi eredeti előirányzathoz viszonyítva 12 %- kal nő.

A meglévő intézményhálózathoz tartozó személyi állományt ismerjük, a személyi juttatások és annak, járulékainak előirányzatának meghatározása a hatályos jogszabályok alapján történik.

*A Telki Óvoda részéről készült költségvetési tervezet az előterjesztés mellékletét képezi.*

**Személyi juttatások**

Kiadásaink jelentős részét képezi az állományban lévő dolgozók személyi juttatásainak alakulása. A személyi juttatások esetében a jogszabályi változások hatásával számolunk. A költségtérítéseket és egyéb juttatásokat is a jogszabályi előírásoknak megfelelően tervezzük. A személyi juttatások és a munkaadókat terhelő járulékok a minimálbér és a garantált bérminimum növekedésével arányosan, valamint a soros lépéseknek köszönhetően is nőtt.

A költségvetési szervek által foglalkoztatottak éves cafetéria juttatásának kerete nem haladhatja meg, a bruttó 200 000 Ft/fő összeget.

A fizetési számlához kapcsolódóan, az egy foglalkoztatottnak havonta adható bankszámla-hozzájárulás mértéke a 2018. évben legfeljebb 1000 forint.

A 2018. évre vonatkozóan ezekkel az összeggel számolunk.

**A munkaadókat terhelő járulékoknál** az előirányzatot a személyi juttatásokkal arányosan lehet kalkulálni. A társadalombiztosítási járulék mértéke 22 %-ról 19,5%-ra csökkent, ennek hatásával terveztünk.

**Dologi kiadásaink keretében** az elkövetkezendő időszakban továbbra is jelentős feladatunk az intézmények működésének szinten tartása, azok biztonságos fenntartása, az egészségügyi feladatok ellátása, a meglévő ingatlanok karbantartása, állagának megóvása és biztosítanunk kell a község lakosságának alapellátását.

A több évre kötött feladatellátások – zöldterület gondozás, utak karbantartása – elszámolásának, tervezetünk szerint december 31-ig meg kell történnie, hogy az „adott évet, adott év költségei terheljék” elv érvényesüljön.

A Képviselő-testület által kiírt pályázatokon – zöldterület gondozás, síkosság mentesítés, takarítás, utak karbantartása – nyertes vállalkozás díjai minden esetben meghaladják az előző időszak költségeit, ennek legfőbb oka, a vállalkozások esetében is, a minimálbér jelentős emelkedése.

Külön kötött célú előirányzatként terveztük a karbantartási költségeket.

* Óvoda hidegburkolat csere befejezése,
* Szolgálati lakás gázkazán csere,
* Árkok karbantartása, tereprendezés
* Járda építés az iskola mögött, Rákóczi utca elején és a Fő utcán,
* Útburkolat javítás a Petőfi utcán
* Közterület,(zöldterület) rendezés az új létesítmények környezetében

A településünkön jelenleg jelentős mértékű a lakóház építés, melynek hatására az önkormányzat útjai jelentős igénybevételnek van kitéve. Az utak állapota romlik, a befolyó útfenntartási díjat és erre a célra kapott állami támogatást szükséges teljes mértékben az utak karbantartására fordítani.

A Polgármesteri Hivatal rendelkezésére álló keret a működést akadályozó hibák gyors, rugalmas elhárítása érdekét szolgálja.

Az Óvoda esetében a jogszabály által előirt kötelező eszközök pótlására 500 e Ft keret került beállításra.

***Települési támogatás***

A kötelező segélyek körén kívül további ellátások nyújtásáról és a jogosultsági feltételekről az önkormányzat szabadon dönthet. A szociális törvény az önkormányzatok által biztosítandó segélyek tekintetében annyit ír elő, hogy az önkormányzat a helyi viszonyokhoz mérten, a krízishelyzetben lévő személyek számára, illetve a helyi szociális problémák kezelésére települési támogatást nyújt.

A települési támogatás egyes típusait és jogosultsági feltételeit az önkormányzat rendeletében határozza meg. 2017. évben jelentősen a település lakosságának igényeihez igazodva módosult a helyi szabályozás.

**Fejlesztési kiadások:**

***A 2018. év során tervezett főbb beruházások***

* Új egészségház létesítése pályázati támogatással
* Az új egészségházhoz aszfaltos út, járda, csapadékelvezető építése
* Telki község szennyvízelvezetésének és - tisztításának fejlesztése” tárgyú, KEHOP-2.2.2-15-2016-00076 számú projekt a Nemzeti Fejlesztési Programirodával kötött konzorciumi megállapodás keretében
* Iskolabővítés a Nemzeti Köznevelési Infrastruktúra Program keretében
* Fedett sportlétesítmény létesítése az MLSZ-szel együttműködve
* Útfejlesztés lakossági összefogással- Zápor utca
* Komplex közösségi ház fejlesztés

***Támogatások***

Az önkormányzat a kiemelt rendezvények lebonyolítására a Telki Kultúra Közhasznú Alapítvánnyal kötött közművelődési megállapodást.

A civil szervezetek, a sport, kulturális egyesületek, a település nagyrendezvények támogatására a 2017. évivel azonos összeget kívánunk fordítani.

Az önkormányzat és a Máltai Szeretet Szolgálattal kötött ellátási szerződés 2018. évelején megszűnik, Budakeszi HÍD Szociális, Család és Gyermekjóléti Szolgálat és Központ hoz valló társulással kívánja biztosítani a gyermekjóléti és egyes szociális szolgáltatásokat, melynek összeg 2018. évben jelentősen növekszik.

Támogatások között új elem a budakeszi orvosi ügyelet támogatása.

**Közvetett támogatások**

Az Államháztartásról szóló törvény 24. § (4) bekezdése rendelkezik arról, hogy a Képviselő-testület részére be kell mutatni a közvetett támogatásokat.

**Tartalék:**

Működési célraáltalános tartalékként 7 000 e Ft-ot került tervezésre, felhalmozási tartalékként 80 640 e Ft-ot áll rendelkezésre a bevételek és kiadások különbözetéből származó kötelezettségekkel nem terhelt tartalékkeret.

**Összefoglalás:**

A költségvetés fedezetet nyújt az önállóan működő- és gazdálkodó és az önállóan működő költségvetési szervek működésére, és szigorú, takarékos gazdálkodással megteremti a rendeletben jóváhagyott felhalmozási kiadások fedezetét, melynek feltétele a tervezett bevételek beszedése és a költségvetési rendeletben megfogalmazott gazdálkodási szabályok szigorú és következetes betartása.

A 2018. évi gazdálkodás legfontosabb célja, hogy az Önkormányzat a költségvetési egyensúlyát megőrizze, a likviditását biztosítsa, az intézményi feladatellátást finanszírozza, a gazdálkodás hatékonyságát javítsa, a költségvetésben tervezett fejlesztési feladatokat és a támogatott projekteket megvalósítsa.

Szakértői felmérés szükséges, az önkormányzati szolgálati lakások állapotáról, majd intézkedési tervet kell kidolgozni az ingatlanok állagmegóvására vonatkozólag. Az intézkedési terv végrehajtását a 2018-as évben meg kell kezdeni.

**Az önkormányzat tulajdonáról és az önkormányzati vagyonnal való gazdálkodás egyes szabályairól szóló 9/2012. (06.01) Ör. rendelet**, meghatározza az önkormányzati vagyon csoportosítását, rendelkezik a vagyon feletti tulajdonosi jogok gyakorlásáról, hatáskörökről. Tartalmazza a vagyon hasznosításának, értékesítésének szabályait.

Az önkormányzat által korábban kijelölt forgalomképes ingatlanok értékesítése megtörtént, szükséges az önkormányzat egyéb ingatlan vagyonának felülvizsgálata rövid és hosszú távú vagyongazdálkodás átgondolása.

Vagyongazdálkodás koncepció kialakítása, készítése 2018. év folyamán szüksége vált, 2017. év végén az önkormányzat telkeket vásárolt a Völgyréten. A területen megtörtént a telekrendezés – telek kialakítás.

A területen az önkormányzat több teleknek tulajdonosa, jelenleg folyamatban van terület teljes közművesítése. Aktuálissá vált a terület hasznosításának irányát meghatározni.

A 2018. év során becsléseink szerin októbertől az új intézmények – Egészségház – Sportcsarnok működtetésével számolnunk kell.

A létesítmények megvalósítása, működésének elindításához egyszeri rendkívüli költségekkel is tervezésre kerültek, ilyen a területrendezés, eszközbeszerzés, az Egészségház esetében a jelenlegi működő bérleti jogviszony megszűnése.

A 2018.évi koncepció kiegészítéseként kimutatatásra került a működés várható költsége, melynek időarányos része (októbertől) tervezésre került.

A folyamatos működtetés biztosításának kialakítása Sportcsarnok esetében az Önkormányzat és a Telki SE közötti tárgyalások jelenleg zajlanak.

A nem tervezett 2018. év folyamán keletkező kiadásokra tartalékot képeztünk, terveztünk, melyet a Képviselő-testület vagy a Polgármester, a vonatkozó jogszabályoknak megfelelően, egyedi határozattal a felmerülő feladatok ellátására fordíthat.

Kérem ***a Tisztelt Képviselő-testületet***, hogy az előterjesztést és a rendelettervezetet megtárgyalni szíveskedjen.

Telki,2018.február 08.

Deltai Károly

Polgármester

**Előzetes hatásvizsgálat**

a jogalkotásról szóló 2010. évi CXXX. törvény 17.§ (1) bekezdése alapján

**A rendelet-tervezet címe:**

Telki Község Képviselő – testületének…/2018. (II. ..) számú rendelete az önkormányzat 2018. évi költségvetéséről

***1. A tervezett jogszabály társadalmi, gazdasági, költségvetési hatása:***

A helyi önkormányzat az államháztartásról szóló 2011. évi CXCV. törvény 23. § (1) bekezdése értelmében a költségvetését költségvetési rendeletben állapítja meg, amely elősegíti a reális kép kialakítását az Önkormányzat aktuális pénzügyi helyzetről, és a meghatározza az éves gazdálkodási lehetőségeket. A költségvetés végrehajtása során elsőbbséget élvez az önkormányzat működőképességének biztosítása, az önkormányzat kötelező feladatainak ellátásához szükséges forrás biztosítása, valamint a korábbi képviselő-testületi döntésekből származó kötelezettségvállalások fedezetének biztosítása.

***2. Környezeti és egészségi következményei:***

A költségvetés rendelkezik támogatás értékű működési kiadás formájában, a szociális valamint gyermekjóléti feladatok ellátásáról, ezáltal biztosítja az önkormányzat által közvetlenül ellátandó és az említett feladatok finanszírozását.

***3. Adminisztratív terheket befolyásoló hatások:***

A költségvetés elkészítése és a hozzá kapcsolódó feladatok ellátása a munkatársak munkaköri leírásában szerepel, azonban a jogszabályi változások és az egységes szabályozás hiányosságai miatt plusz terhet jelent a költségvetés készítői számára.

***4. A jogszabály megalkotásának szükségessége, a jogalkotás elmaradásának várható következményei:***

Az Áht. 24. § (2) bekezdése alapján „A jegyző által előkészített költségvetési rendelettervezetet a polgármester a központi költségvetésről szóló törvény hatálybalépését követő negyvenötödik napig nyújtja be a képviselő-testületnek.”. Ennek elmaradása mulasztásban megnyilvánuló jogszabálysértést von maga után, mely esetben Magyarország helyi önkormányzatairól szóló 2011. évi CLXXXIX. törvény 132. § (1) bekezdés a) pontja alapján a Kormányhivatal törvényességi felhívással élhet.

Fentieken túl, ha a képviselő-testület a költségvetési rendeletet a jogszabályban meghatározott határidőig nem alkotta meg és az átmeneti gazdálkodásról sem alkotott rendeletet, a polgármester jogosult a helyi önkormányzatot megillető bevételek beszedésére és az előző év költségvetési rendeletében meghatározott kiadási előirányzatok keretei között a kiadások időarányos teljesítésére.

***5. A jogszabály alkalmazásához szükséges személyi szervezeti, tárgyi és pénzügyi feltételek:***

A költségvetés végrehajtását az Áht. szerint az Önkormányzat Hivatala végzi.

**HATÁROZATI JAVASLAT:**

Telki Község Képviselő-testülete az önkormányzat 2018. évi költségvetésről szóló előterjesztést megtárgyalta, és az alábbiakkal fogadja el:

Határidő: 2018. február

Felelős: polgármester

**INDOKOLÁS**

**Az Önkormányzat 2018. évi költségvetéséről szóló rendeletének megalkotásához**

Magyarország 2018. évi központi költségvetéséről szóló 2017. évi C. törvényben előírtak betartásával, a helyi sajátosságok figyelembevételével, az Alaptörvény 32. cikk (1) bekezdés f) pontjában biztosított jogkörben eljárva, az államháztartásról szóló 2011. évi CXCV. törvény (Áht.) és annak végrehajtási rendeletének rendelkezései alapján kell a Képviselő-testületnek megalkotnia a 2018. évi költségvetési rendeletét.

***Rendelet tervezet***

**Telki Község Önkormányzat**

**Képviselő-testülete**

**…./2018. (II. ….) önkormányzati rendelete**

**Telki Község Önkormányzat 2018. költségvetéséről**

Telki Község Önkormányzat képviselő-testülete a Magyarország helyi önkormányzatairól szóló 2011. évi CLXXXIX. tv. 143. § (4) bekezdés b) és h) pontjaiban, valamint az államháztartásról szóló 2011. évi CXCV. tv. (továbbiakban: Áht.) 23. §. (1) bekezdésében kapott felhatalmazás alapján az Alaptörvény 32. cikk (1) bekezdés a) és f) pontjaiban meghatározott feladatkörében eljárva az önkormányzat 2018. évi költségvetéséről az alábbi rendeletet alkotja:

**A rendelet hatálya  
1. §.**

1. A rendelet hatálya Telki Község Képviselő-testületére, szerveire, az Önkormányzat fenntartásában lévő költségvetési szerveire (a továbbiakban együtt: Intézmények, ideértve a Polgármesteri Hivatalt) terjed ki.

(2) Az Önkormányzat költségvetési szervei:  
     a.) Telki Önkormányzat

b.) Telki Polgármesteri Hivatala  
     c.) Telki Óvoda

**A rendelet szerkezete, mellékleteinek tartalma**

**2. §.**

A Képviselő-testület - az Áht. 23. §. (2) bekezdésében foglalt rendelkezések alapján - a költségvetés táblarendszerét e rendelet mellékleteinek szerkezetében, az 1-9. számú mellékletek szerint alakítja ki és hagyja jóvá.

**3. §**.

Az Önkormányzat költségvetési bevételeit és költségvetési kiadásait előirányzatként e rendelet mellékletei szerint határozza meg:

a) A megállapított bevételek forrásonkénti, a kiadások jogcímenkénti megoszlását a rendelet **1. számú melléklete** mutatja be.

b) A működési jellegű bevételek és kiadások mérlegét valamint a felhalmozási és tőke jellegű bevételek és kiadások mérlegét **a 2. számú melléklet** mutatja be.

c) A megállapított bevételek forrásonkénti, a kiadások jogcímenkénti, szervezeti egységenkénti megoszlását a rendelet **3. számú melléklete** mutatja be.

d) Az **Önkormányzat** költségvetési főösszegének megoszlását bevételi forrásonként és kiemelt kiadási előirányzatonként a rendelet **4.1. számú melléklete** mutatja be.

e) Az Önkormányzat kiadási címenkénti megoszlását, és az engedélyezett létszámkeretet a rendelet **4.1.2., 4.1.2.1. számú melléklete** részletezi.

f) Az Önkormányzat bevételei a rendelet **4.1.1., 4.1.1.2 számú melléklete** részletezi.

g) Az Önkormányzat központi költségvetési kapcsolatból származó tervezett támogatásait a **4.1.1.1 számú melléklet** tartalmazza

h) A **Polgármesteri Hivatal** költségvetési főösszegének megoszlását bevételi forrásonként és kiemelt kiadási előirányzatonként a rendelet **4.2. számú melléklete** mutatja be.

i) A Polgármesteri Hivatal kiadási címenkénti megoszlását, és az engedélyezett létszámkeretet a rendelet **4.2.2., 4.2.2.1. számú mellékletei** részletezik.

j) A Polgármesteri Hivatal bevételei a rendelet **4.2.1 számú mellékletei** részletezik.

k) A **Telki Óvoda** költségvetési főösszegének megoszlását bevételi forrásonként és kiemelt kiadási előirányzatonként a rendelet **4.3. számú melléklete** mutatja be.

l) A Telki Óvoda kiadási címenkénti megoszlását, és az engedélyezett létszámkeretet a rendelet **4.3.2. . 4.3.2.1. számú melléklete** részletezi.

m) A Telki Óvoda bevételei a rendelet **4.3.1. számú melléklete** részletezi.

n) Az Önkormányzat és intézményeinek létszámkeretét a **5. számú melléklet** mutatja be

o) A felhalmozási jellegű kiadások előirányzatait a rendelet **6. számú melléklete** mutatja be.

p) Az Önkormányzat előirányzat felhasználási ütemtervét a **7. számú melléklet** részletezi.

q) Az önkormányzat által nyújtott közvetett támogatások **8. számú melléklet** mutatja be.

r)  Az önkormányzat címrendjét az **9. számú melléklet** tartalmazza.

**A költségvetés bevételei és kiadásai**

**4. §.**

A Képviselő-testület az **Önkormányzat és intézményei együttes** 2018. évi költségvetését

**1 082 468** ezer Ft bevétellel,  
**1 082 468** ezer Ft kiadással,  
**•  49**  fő költségvetési létszámkeretben

1 fő közfoglalkoztatott létszámba állapítja meg

**5. §.**

 A Képviselő-testület a **1 082 468**  ezer Ft bevételi főösszegből   
• a felhalmozási célú bevételt  **532 881** ezer Ft-ban   
• a működési célú bevételt   **549 587** ezer Ft-ban állapítja meg.

A bevételi főösszeg forrásonkénti megbontását a rendelet **1. számú melléklete** tartalmazza.

**6. §.**

A Képviselő-testület a **1 082 468** ezer Ft kiadási főösszegből   
•  a felhalmozási célú kiadást  **533 102** ezer Ft-ban   
• a működési célú kiadást   **549 366** ezer Ft-ban állapítja meg.  
A kiemelt kiadási előirányzat megbontását a rendelet **1. számú melléklete** tartalmazza.

**7. §.**

(1) A Képviselő-testület Telki Község **Önkormányzata** 2018. évi költségvetését  
                                             **1 045 122** ezer Ft bevétellel,  
                                             **1 045 122** ezer Ft kiadással,

• **3** fő költségvetési létszámkeretben

1 fő közfoglalkoztatott létszámba állapítja meg

A Képviselő-testület az **Önkormányzat**  **1 045 122** ezer Ft bevételi főösszegből   
• a felhalmozási célú bevételt  **532 881** ezer Ft-ban   
• a működési célú bevételt    **512 241** ezer Ft-ban állapítja meg.

A bevételi főösszeg forrásonkénti megbontását a rendelet **3. számú melléklete** tartalmazza.

A Képviselő-testület az **Önkormányzat** **1 045 122**  ezer Ft kiadási főösszegből   
•  a felhalmozási célú kiadást  **531 602** ezer Ft-ban   
• a működési célú kiadást       **513 520** ezer Ft-ban

Ebből: finanszírozási kiadást **343 536** ezer Ft-ban állapítja meg.  
Kiemelt kiadási előirányzat megbontását a rendelet **3. számú melléklete** tartalmazza.

1. A képviselő-testület 2018. évre az Önkormányzatnál foglalkoztatott köztisztviselő vonatkozásában az alábbiakat határozza meg

a) cafetéria juttatás kerete 200.000 Ft/év/fő járulékaival együtt

b) bankszámla hozzájárulás 1.000 Ft/hó/fő

**(3) A közfoglalkoztatottak létszám-előirányzata 1 fő.**

**8. §.**

(1) A Képviselő-testület Telki **Polgármesteri Hivatala** 2018. évi költségvetését  
                                            **219 485**  ezer Ft bevétellel,  
                                            **219 485** ezer Ft kiadással,  
**• 16** fő költségvetési létszámkeretben állapítja meg

A Képviselő-testület a **Polgármesteri Hivatal 219 485** ezer Ft bevételi főösszegből   
• a finanszírozási bevételt   **190 040** ezer Ft-ban   
• a működési célú saját bevételt  **28 445** ezer Ft-ban állapítja meg.  
A bevételi főösszeg forrásonkénti megbontását a rendelet **3. számú melléklete** és a **4.2. számú melléklet t**artalmazza.

A Képviselő-testület a Polgármesteri Hivatal **219 485**  ezer Ft kiadási főösszegből

•  a felhalmozási célú kiadást   **500**  ezer Ft-ban   
• a működési célú kiadást   **218 985**  ezer Ft-ban állapítja meg.  
Kiemelt kiadási előirányzat megbontását a rendelet **3. számú melléklete és a 4.2. számú melléklet** tartalmazza.

(2) A képviselő-testület 2018. évre a Polgármesteri Hivatalában foglalkoztatott köztisztviselő vonatkozásában az alábbiakat határozza meg

a) köztisztviselői illetményalap 51 018 Ft,

b) köztisztviselők cafetéria juttatás kerete 200.000 Ft/év/fő járulékaival együtt

c) bankszámla hozzájárulás 1.000 Ft/hó/fő

d) a középfokú végzettségű köztisztviselők esetében a munkáltató élhet adót évre vonatkozóan a személyi illetmény megállapításával.

(3) A képviselő-testület 2018. évre a Polgármesteri Hivatalában foglalkoztatott munkavállalók vonatkozásában az alábbiakat határozza meg

a) cafetéria juttatás kerete 200.000 Ft/év/fő járulékaival együtt

b) bankszámla hozzájárulás 1.000 Ft/hó/fő

**9. §.**

(1) A Képviselő-testület a Telki **Óvod**a 2018. évi költségvetését

**161 397**   ezer Ft bevétellel,  
                                              **161 397** ezer Ft kiadással,  
• **30** fő költségvetési létszámkeretben  állapítja meg

A Képviselő-testület a Telki Óvoda **161 397** ezer Ft bevételi főösszegből   
• a finanszírozási  bevételt         **152 496** ezer Ft-ban   
• a működési célú saját bevételt   **8 901** ezer Ft-ban állapítja meg.

A bevételi főösszeg forrásonkénti megbontását a rendelet **3. számú melléklete** és a **4.3. számú melléklet** tartalmazza.

A Képviselő-testület a Telki Óvoda   **161 397** ezer Ft kiadási főösszegből   
•  a felhalmozási célú kiadást  **1 000** ezer Ft-ban   
•  a működési célú kiadást  **160 397** ezer Ft-ban állapítja meg.  
Kiemelt kiadási előirányzat megbontását a rendelet **3. számú melléklete és a 4.3 melléklet** tartalmazza.

(2) A képviselő-testület 2018. évre az Óvodában foglalkoztatott közalkalmazottak vonatkozásában az alábbiakat határozza meg

a) cafetéria juttatás kerete 200.000 Ft/év/fő járulékaival együtt

b) bankszámla hozzájárulás 1.000 Ft/hó/fő

**10. §.**

A Képviselő-testület - az Áht. 23.§ (3) bekezdése alapján – a 2018. évi kiadások között

* **7 000** ezer Ft működési célú általános tartalékot állapít meg,
* **80 640** ezer Ft felhalmozási tartalékot állapít meg.

**A költségvetés végrehajtásának szabályai  
11. §.**

A Képviselő-testület felhatalmazza az Intézményeket a költségvetésben előírt bevételek beszedésére, és a jóváhagyott kiadások teljesítésére.

**12. §.**

(l) A tervezett bevételek elmaradása nem vonja automatikusan maga után a költségvetési támogatás növekedését, hanem azt a kiadás csökkentésével kell ellensúlyozni.

(2) A kiadási előirányzatok évközi zárolása válik szükségessé, amennyiben a bevételek teljesülése jelentősen elmarad annak időarányos teljesítésétől.

(3) A tartalékok felhasználásáról kizárólag a Képviselő-testület dönthet.

1. Az intézmények a költségvetési évet meghaladó időtartamú kötelezettséget nem vállalhatnak.

(5) A kiadási előirányzatok, amennyiben a tervezett bevételek nem folynak be, nem teljesíthetők.

(6) A kiadási előirányzat nem jár felhasználási kötöttséggel.

(7) Az Önkormányzat, valamint az önkormányzati költségvetési szervek pénzmaradványát –

ezen belül a személyi juttatásokra fordítható maradványt – a Képviselő-testület hagyja jóvá

és dönt az önkormányzati szabad maradvány felosztásáról.

(8) A helyi önkormányzat ágazati feladataihoz kapcsolódó támogatás, a felhasználási kötöttséggel járó egyes állami támogatások és átvett pénzeszközök elszámolásához kapcsolódó befizetési kötelezettség teljesítése érdekében az önkormányzati költségvetési intézmények részére pénzmaradványt terhelő befizetési kötelezettség írható elő.

**13. §.**

(1)  A 2017. évi költségvetés terhére kötelezettségvállalás tárgyévi kifizetésre - saját bevételek teljesülési ütemére figyelemmel -, előirányzaton belül vállalható.

(2) Tárgyéven túli kötelezettség csak olyan mértékben vállalható, hogy a kötelezettségvállalás időpontjában ismert feltételek mellett, az esedékesség időpontjában a rendeltetésszerű működés, az Önkormányzat kötelező feladatainak maradéktalan ellátása, a feladatellátás veszélyeztetése nélkül finanszírozható maradjon.

**14. §.**

(1) Az év közbeni cél-jellegű támogatások felosztásáról a polgármester a Képviselő-testületet félévente tájékoztatja.

(2) A Képviselő-testület a polgármester előterjesztése alapján negyedévente, de legkésőbb az éves költségvetési beszámoló felügyeleti szervhez történő megküldésének határidejéig, december 31-ig szóló hatállyal dönt a költségvetési rendeletének ennek megfelelő módosításáról.

(3) Azon kiadási előirányzatoknál, amelyekkel kapcsolatban államháztartáson kívüli forrás is bevonásra kerül, a kötelezettségvállalás csak a bevétel teljesítése után történhet.

**15. §.**

A Polgármesteri Hivatal a rendeletben meghatározott bevételi és kiadási előirányzatai felett előirányzat-felhasználási jogkörrel rendelkezik.

**16. §**.

(1) A Képviselő-testület az előirányzat módosítási jogát az önkormányzati költségvetési szervnél képződő, a jóváhagyott bevételi előirányzatot meghaladó – 2018. december 31-ig ténylegesen realizált bevételi többletnek megfelelő – összeg erejéig, a Polgármester jóváhagyását követően a költségvetési szervre ruházza át.

(2) A Képviselő-testület a jóváhagyott előirányzatok közötti átcsoportosítás jogát a Polgármesterre ruházza át.

(3) Az élet- és vagyonbiztonságot veszélyeztető elemi csapás, illetőleg következményeinek, az elhárítása érdekében (vészhelyzetben) a polgármester a helyi önkormányzat költségvetése

körében átmeneti – e rendelettől eltérő – intézkedést hozhat, amelyről a Képviselő-testület

legközelebbi ülésén be kell számolnia.

(4) Az önkormányzat felügyelete alá tartózó költségvetési intézmények többletbevételük terhére a felhalmozási /felújítási jellegű kiadási előirányzat módosítást kezdeményezhetnek, amelyről a képviselő-testület dönt.

(5) Az Önkormányzat, valamint az önkormányzati költségvetési szervek a jóváhagyott előirányzatokon belül kötelesek gazdálkodni.

(6) Az Önkormányzat, valamint az önkormányzati költségvetési szervek a hatáskörükbe utalt

személyi juttatások és létszám előirányzatával – a jogszabályi előírások figyelembevételével – önállóan gazdálkodnak.

(7) Az illetménykiegészítés mértéke a felsőfokú iskolai végzettségű köztisztviselőnek az alap-illetmény 20%-a, középfokú iskolai végzettségű köztisztviselőnek az alapilletmény20 %-a.

(8) A Polgármesteri Hivatal, mint költségvetési szerv az Ávr. 51. § (1) bekezdésével összhangban jutalmat az egységes rovatrend K1101 törvény szerinti illetmények, munkabérek rovat eredeti előirányzatának 8,3 %-os mértékéig fizethet ki, céljuttatás kifizetése nem haladhatja meg ugyanezen előirányzat 14,35%-át.

**17. §.**

(1) Az intézmények feladataik ellátásához pályázatot nyújthatnak be. A pályázat beadásának feltétele, hogy a szükséges önrész rendelkezésre álljon. Az önrészt az intézmény saját költségvetésén belül átcsoportosítással biztosíthatja.

(2) Az (1) bekezdés szerinti pályázat benyújtásához minden esetben vizsgálni kell a megvalósítandó cél jövőbeni kiadási vonzatát.

**18. §.**

A polgármester az önkormányzat átmenetileg szabad pénzeszközeit lekötheti.

**Az intézmények finanszírozására vonatkozó szabályok**

**19. §.**

(1) Az intézmények részére az önkormányzati támogatás rendelkezésre bocsátása nem pénzellátási terv alapján, hanem a tényleges szükséglethez igazítva kerülhet sor.

(2) A kiadások teljesítésekor (a beszerzések, szolgáltatások pénzügyi teljesítésénél) az államháztartásról szóló 2011. évi CXCV. törvény 85. §-ára figyelemmel előnyben kell részesíteni a banki átutalással történő fizetési módokat.

**A költségvetés végrehajtásának ellenőrzése  
20. §.**

A költségvetés végrehajtását a költségvetési szervek tekintetében a polgármesteri hivatal köteles ellenőrizni, az éves ellenőrzési tervében foglaltak szerint. Az ellenőrzés tapasztalatairól a jegyző a zárszámadási rendelettervezet előterjesztésekor köteles a képviselő-testületet tájékoztatni.

**Vegyes rendelkezések  
21. §.**

A képviselő-testület fenntartja magának annak engedélyezési jogát, hogy az intézményei alapítványhoz hozzájáruljanak, támogatást nyújtsanak, illetőleg gazdasági társaságban érdekeltséget szerezzenek.

**Záró rendelkezések  
22. §**

Ez a rendelet a kihirdetést követő napon lép hatályba, azzal, hogy a rendelkezéseit 2018. január 1-től kell alkalmazni.

       Deltai Károly           dr.Lack Mónika   
                          polgármester                                 jegyző